
[bookmark: TextBodyBegin]Európsky parlament,
–	so zreteľom na svoje uznesenia o Venezuele,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže 3. januára 2026 Spojené štáty uskutočnili vojenský zásah, ktorého výsledkom bolo odvlečenie a únos Nicolása Madura;
B.	keďže venezuelský režim prijal vo februári 2026 zákon o amnestii pre demokratické spolužitie; keďže tento zákon, ktorý je výsledkom zahraničného tlaku a unáhleného schválenia nelegitímnym zhromaždením pod kontrolou režimu, funguje ako obmedzené opatrenie na riešenie individuálnych prípadov, nie je dostatočný na obnovenie občianskych a politických práv ani zabezpečenie národného zmierenia a stal sa dodatočným nástrojom represívneho aparátu režimu;
[bookmark: _Hlk228365378]C.	keďže je naďalej nespravodlivo zadržiavaných približne 470 politických väzňov vrátane vojenského personálu, právnikov, novinárov, obhajcov ľudských práv, cudzincov (vrátane štátnych príslušníkov EÚ) a bežných občanov; keďže sa tento zákon vzťahuje na konkrétne politické udalosti a trestné činy, pričom vylučuje veľký počet osôb zadržiavaných na základe falošných alebo vágnych obvinení a neuplatňuje sa automaticky, čo ich núti priznávať sa k nepravdivým obvineniam pred režimom ovládanými súdmi, pričom dotknuté osoby naďalej čelia reštriktívnym podmienkam, ako je domáce väzenie a súdny dohľad;
D.	keďže zákon neodstraňuje právne a správne sankcie, ako sú politické zákazy alebo zhabanie majetku, najmä v prípade demokratickej opozície v exile, ktorej bolo odopreté právo na návrat, a tým sa bráni jej účasti na budúcom demokratickom procese;
E.	keďže 23. apríla 2026 Delcy Rodriguez oznámila ukončenie uplatňovania zákona o amnestii, čím porušila ústavu a nezávislosť súdnictva;
1.	vyjadruje poľutovanie nad tým, že na základe zákona o amnestii neboli nepodmienečne prepustení všetci politickí väzni, pričom najmenej 470 je stále nespravodlivo zadržiavaných v neľudských podmienkach, a vyjadruje poľutovanie nad tým, že predčasné ukončenie jeho uplatňovania, obmedzený rozsah pôsobnosti, chýbajúce nezávislé monitorovanie a diskriminačné vykonávanie neposkytli žiadny základ pre politické zmierenie;
2.	vyzýva na úplné a bezpodmienečné prepustenie všetkých osôb svojvoľne zadržiavaných z politických dôvodov; trvá na tom, aby boli všetkým obnovené ich občianske a politické práva v plnom rozsahu; zdôrazňuje, že zákon o amnestii sa nesmie za žiadnych okolností uplatňovať na ochranu osôb zodpovedných za porušovanie ľudských práv, ktoré musia niesť plnú zodpovednosť;
3.	naliehavo vyzýva režim, aby okamžite ukončil represie a zreformoval kľúčové súdne inštitúcie, orgány presadzovania práva a volebné inštitúcie vrátane zatvorenia všetkých zariadení používaných na svojvoľné zadržiavanie, zlé zaobchádzanie a mučenie; požaduje ukončenie politického prenasledovania, bezpodmienečné odstránenie všetkých obmedzení vzťahujúcich sa na politických väzňov a záruky bezpečného návratu bez protiopatrení;
4.	pripomína, že za každých okolností sa musí dodržiavať medzinárodné právo vrátane Charty OSN;
5.	dôrazne opakuje, že kým sa neprijmú zmysluplné kroky smerom k mierovému prechodu k demokracii pod vedením Venezuelčanov, ktoré budú rešpektovať zvrchovanosť Venezuely, vrátane bezpodmienečného prepustenia všetkých politických väzňov, stiahnutia a zrušenia všetkých politicky motivovaných obvinení proti demokratickej opozícii voči režimu a vytvorenia dôveryhodného plánu konania slobodných a spravodlivých volieb, Rada by nemala zrušiť žiadne sankcie uložené jednotlivcom zodpovedným za porušovanie ľudských práv; vyzýva EÚ, aby urobila všetko, čo je v jej silách, na dosiahnutie týchto výsledkov;
6.	poveruje svoju predsedníčku, aby postúpila toto uznesenie Rade, Komisii a PK/VP.

